

**KONCEPCIA ROZVOJA ŠPORTU A ŠPORTOVEJ INFRAŠTRUKTÚRY MESTA FIĽAKOVO 2023-2030**

#### ÚVOD

Šport je voľnočasová pohybová aktivita, ktorá prispieva k zdraviu a osobnej pohode obyvateľov a budovaním telesnej zdatnosti vytvára predpoklad pre výkon budúceho povolania a lepšie zvládanie bežných životných situácií pre vytvorenie zdravšieho, vyspelejšieho, vzdelanejšieho a sociálne vyrovnanejšieho mesta Fiľakovo.

Mesto Fiľakovo a jeho orgány sú si vedomé významu športu a telesnej výchovy, ktoré tvoria neoddeliteľnú súčasť života spoločnosti, ale aj jednotlivcov. Napomáhajú harmonickému rozvoju osobnosti, prispievajú k zvyšovaniu fyzickej zdatnosti, k vyrovnávaniu jednostranného duševného zaťaženia, prinášajú prežívanie silných emocionálnych zážitkov, reprezentujú mesto, krajinu, formujú vlastnosti mladého človeka, vedú ho k prekonávaniu prekážok a vytváraniu zmyslu pre fair play.

Občana ovplyvňuje v dnešnej dobe viacero faktorov, ktoré majú priamy vplyv na jeho záujem o športové aktivity a činnosti. Jedným z problémov, ktoré majú vplyv na život, je aj nárast kriminality a drogovej závislosti. Z tohto dôvodu ľudia obmedzujú vynakladanie finančných prostriedkov na telovýchovu a šport. Športové aktivity sú pritom pre nich najvhodnejšou náplňou voľného času, ktorá pozitívne formuje ich vôľové a osobnostné vlastnosti. Pri zabezpečení dostupnosti telovýchovy a športu pre obyvateľstvo je potrebné, aby mesto vedelo zabezpečiť v prvom rade dostupnosť telovýchovy a športových aktivít aj priamo na školách v ich vonkajších športových areáloch, ktorých je zriaďovateľom, pre školopovinnú mládež. Mladá generácia je dnes v oblasti zdravotnej a fyzickej zdatnosti v alarmujúcom stave, čo je aj dôsledkom technologických priorít súčasnej doby vedúcich k sedavému spôsobu života.

Mnohí obyvatelia nášho mesta, mladší i starší, si uvedomujú význam základnej a rekreačnej telesnej výchovy, turistiky a športu a mesto, cez svojich riadiacich pracovníkov a poslancov, k tejto problematike nezostáva ľahostajné. Pravidelná športová a telovýchovná činnosť, či už v rekreačnej, výkonnostnej alebo vrcholovej podobe vedie všetky vekové kategórie k vytváraniu pozitívnych zdravotných, hygienických a sociálnych návykov, ktoré vedú k zdravému štýlu života a vyššej fyzickej zdatnosti a výkonnosti. Z týchto dôvodov sa vytvára uvedená koncepcia, ktorá má pomôcť rozvoju športu a telesnej výchovy v podmienkach mesta Fiľakovo.

#### ANALÝZA SÚČASNÉHO STAVU

Život v meste permanentne prechádza rôznymi štrukturálnymi zmenami, ktoré sa priamo týkajú všetkých oblastí spoločenského života, vrátane oblasti športu. Podmienky v oblasti športu priamo ovplyvňuje ekonomické prostredie v danom čase. Mesto má možnosť plniť funkciu dôležitého aktéra a faktora v rozvoji spoločnosti aj po športovej stránke a podporovať zmysluplné aktivity a usmerňovať jednotlivé cieľové skupiny pri vytváraní dobrého životného prostredia, ktorého pohyb a relax sú neoddeliteľnou súčasťou. V meste Fiľakovo je šport vykonávaný na rôznych úrovniach a na rôznych športoviskách, ktorých stav je viac alebo menej vyhovujúci na vykonávanie športových aktivít. Je teda v záujme mesta a tejto koncepcie stanoviť priority, ktoré zabezpečia želaný stav.

* 1. **Školské zariadenia**

Mesto Fiľakovo má v súčasnosti v zriaďovateľskej pôsobnosti nasledovné školské zariadenia:

|  |  |
| --- | --- |
| Školské zariadenie | Počet žiakov |
| Základná škola, Školská 1 Fiľakovo | 368 |
| Základná škola Farská lúka 64/A Fiľakovo | 179 |
| Základná škola Lajosa Mocsáryho s vyučovacím jazykom maďarským Fiľakovo, Farská lúka 64/B | 300 |
| Základná škola Štefana Koháriho II. s vyučovacím jazykom maďarským Fiľakovo, Mládežnícka 7 | 589 |
| Základná umelecká škola – Művészeti Alapiskola, Záhradnícka 2a | 306 |
| Materská škola – Óvoda Štúrova 1 | 157 |
| Materská škola – Óvoda Daxnerova 15 | 142 |

Každá základná škola v meste má k dispozícii telocvičňu, ktorá je využívaná v doobedňajších hodinách počas vyučovacieho procesu a popoludní športovými klubmi a verejnosťou. Na ZŠ Školská 1 sa v uzavretom školskom areáli nachádza multifunkčné ihrisko s umelým trávnikom a asfaltové ihrisko s basketbalovými košmi. Športoviská sú v opotrebovanom, ale užívateľnom stave. V areáli ZŠ Štefana Koháriho II. sa nachádza malé trávnaté futbalové ihrisko, ktoré lemuje bežecká dráha, basketbalové a hádzanárske ihrisko s antukovým povrchom. Športoviská sú v súčasnosti v dezolátnom stave. Na Farskej lúke obe základné školy využívajú okrem telocvične spoločný vonkajší areál, ktorý pozostáva z trávnatého futbalového ihriska, ktoré lemuje bežecká dráha v dezolátnom stave a z malého antukového ihriska, ktoré je v rovnako dezolátnom a žiakmi neužívateľnom stave.

Na území mesta Fiľakovo sa ***nachádzajú dve stredné školy v zriaďovateľskej pôsobnosti BBSK***. Ich spolupráca s mestom v oblasti športu je napriek tomu významná. V rámci ich infraštruktúry má Stredná odborná škola Fiľakovo vlastnú telocvičňu, Gymnázium vo Fiľakove využíva športovú infraštruktúru FTC – telocvičňu na štadióne a multifunkčné ihrisko v parku.

**1.2 Rekreačné športoviská**

Okrem telocviční a exteriérových športovísk pri horeuvedených školských zariadeniach sa v meste Fiľakovo nachádzajú ***dve športové ihriská v mestskom parku*** – jedno multifunkčné ihrisko s umelým povrchom a jedno asfaltové ihrisko určené na loptové hry. V súčasnosti je multifunkčné ihrisko ohradené a je možné si ho prenajímať za finančný poplatok. Asfaltové ihrisko je voľne prístupné pre širokú verejnosť, no je v technicky nevyhovujúcom stave. Jedná sa o stav, ktorý bol pred novembrom v roku 2023.

**1.3 Športoviská pre výkonnostný šport**

***Futbalový štadión FTC, Biskupická 49***

Štadión je majetkom mesta v správe Verejnoprospešných služieb mesta Fiľakovo (VPS). V komplexe sa nachádzajú nasledovné športoviská:

* Štvordráhová kolkáreň vyhovujúca medzinárodným parametrom
* Zrekonštruovaná telocvičňa pre futbal, hádzanú, basketbal, floorball, a bedminton
* Hlavné zatrávnené ihrisko s rozmermi 105 x 70 m, s krytou tribúnou na sedenie pre 625 divákov, šatňami a automatickou závlahou
* Bežecká dráha o dĺžke 400 m lemujúca zatrávnené ihrisko s antukovým povrchom
* Pomocné trávnaté ihrisko s rozmermi 100 x 60m, bez tribúny, vyhovujúce tréningovému procesu a na odohratie mládežníckych futbalových stretnutí
* Ubytovňa pre športovcov
* Administratívna budova s kompletným zázemím pre športovcov – šatne, sociálne zariadenia, ošetrovňa, zasadacia miestnosť, bufet

Futbalový klub FTC vytvára dobré podmienky pre rozvoj pohybovej prípravy najmä so zameraním na mládež. Obe ihriská na štadióne sa využívajú na tréningový proces, odohranie majstrovských zápasov a organizáciu medzinárodných mládežníckych turnajov. Z celkového časového harmonogramu využívajú trávnaté ihriská na tréning počas celého týždňa prevažne družstvá prípraviek, žiakov, dorastencov a dospelých FTC Fiľakovo.

#### OZ FTC FIĽAKOVO

Najväčším občianskym združením vo Fiľakove je OZ FTC Fiľakovo, ktoré združuje všetky športové oddiely oficiálne registrované vo zväzoch. Supluje mestský športový klub. Štruktúra OZ je nasledovná:

Riadi ju päťčlenná správna rada, na čele ktorej je prezident OZ. Rozhodovanie správnej rady, ktoré sú následne delegované na jednotlivých predsedov funkčných oddielov, prebiehajú hlasovaním členov správnej rady. Združenie funguje z dotačného systému mesta Fiľakovo, ktoré schvaľujú poslanci mestského zastupiteľstva. Ďalšími externými zdrojmi na činnosť OZ sú: príspevky z 2% dane, sponzorské dary, výťažok zo vstupného, dotácie z projektov vypísaných SFZ, SsFZ, dotácie ostatných slovenských zväzov jednotlivých zastúpených športov a iných výziev schválených vládou SR.

Správna rada OZ rozhoduje o zaradení jednotlivých oddielov pod hlavičku OZ FTC. Ich počet sa mení v čase, v závislosti od ich aktívnej činnosti. V súčasnej dobe OZ FTC združuje nasledovné športové oddiely:

* **Futbalový oddiel**

História futbalového oddielu vo Fiľakove siaha do roku 1908. V súčasnosti mužstvo dospelých hrá 3. najvyššiu súťaž na Slovensku - III. ligu Východ. Mládežnícke družstvá FTC sú zaradené v Stredoslovenskom futbalovom zväze v kategóriách U19 (v súčasnosti IV. liga dorastu U19), U15(v súčasnosti II. liga starších žiakov U15), U13 (v súčasnosti II. liga mladších žiakov U13). V OBFZ LC má FTC zaradené mládežnícke mužstvá: prípravka U11 a prípravka U9. Bývalí aktívni futbalisti FTC sú činní pod hlavičkou starí páni FTC, ktorí reprezentujú mesto na domácich i zahraničných turnajoch. Oddiel využíva na svoju činnosť areál štadióna FTC – trávnaté ihrisko a telocvičňu a príležitostne aj multifunkčné ihrisko v parku.

* **Kolkársky oddiel**

Súťažne sú dospelí zastúpení v česko-slovenskej súťaži s názvom Interliga. Pôsobia aj v I. lige Východ, mládež hrá dorasteneckú ligu Východ. Oddiel na svoju činnosť využíva kolkársku infraštruktúru na štadióne FTC.

* **Šachový oddiel**

Dospelí sú zastúpení v II. lige skupiny C. Na svoju činnosť využívajú priestory ZŠ na Farskej lúke.

* **Florbalový oddiel**

Oddiel pôsobí v I. lige žien, I. lige starších žiačok, Lige mladších žiačok Stred, Lige staršej prípravky Stred, Liga starších žiakov Stred a Liga dorasteniek Stred. Na svoju činnosť využívajú ŠH Detva a telocvičňu na ZŠ Farská lúka.

* **Oddiel silového trojboja a kulturistiky**

Oddiel je súťažne zaradený v slovenských organizáciách silového trojboja, jeho členovia sa zúčastňujú medzinárodných turnajov vo vlastných váhových kategóriách. Na svoju činnosť využívajú priestory na ZŠ Farská lúka (posilňovňa bývalého CVČ).

* **Zápasnícky oddiel**

Zúčastňujú sa majstrovstiev SR v kategóriách U15 a U13. Sú účastníkmi Slovenskej žiackej ligy Východ. Na svoju činnosť využívajú telocvičňu pri ZŠ na Farskej lúke.

Okrem existujúcich oddielov vo Fiľakove pôsobí viacero iných druhov športov, ktoré nefungujú pod hlavičkou FTC a nie sú registrované v slovenských športových zväzoch. Ich zaradenie pod hlavičku FTC alebo sféry dotovaných športov do budúcna nie je vylúčené, avšak musia prejsť zoraďovacím konaním , čo znamená že musia fungovať a byť začlenení pod určitým športovým zväzom a musia aktívne súťažiť niekoľko rokov. Zaradenie tiež ovplyvňuje finančná situácia OZ FTC, a možnosť aktívneho financovania novo zaradených oddielov.

#### KATEGORIZÁCIA ŠPORTOVÍSK

Športoviská na území mesta Fiľakovo sú v súčasnosti využívané nediferencovane. Cieľom tohto dokumentu je do budúcna rozdeliť športoviská na vybrané športové aktivity, aby boli využívané účelnejšie a efektívnejšie. Kategorizácia sa odvíja predovšetkým od priestorovej limitácie športovísk.

**Areál FTC, Biskupická 49**

***Súčasné zameranie:*** futbal, kolky, voľnočasová športová aktivita pre širokú verejnosť (bedminton, atletika, amatérske tréningy žien).

***Želaný stav:*** Jednotlivé druhy športovej aktivity sú aj z dlhodobého hľadiska v areáli zamerané vyhovujúco. Z dôvodu centralizácie športových aktivít oddielov FTC a odbremenenia ZŠ na Farskej lúke, je však do budúcna želateľné presunutie činnosti oddielu silového trojboja a kulturistiky i šachového oddielu do areálu štadióna. Na tento účel by vyhovovali dnes nevyužívané a chátrajúce časti budov v areáli. Na dosiahnutie tohto cieľa by bola v budúcnosti potrebná rekonštrukcia a prispôsobenie daných priestorov potrebám oddielov. Na športovisku sa odohrávajú majstrovské futbalové zápasy, tréningy všetkých kategórií futbalových a kolkárskych oddielov i širokej verejnosti v rámci voľnočasových aktivít. Infraštruktúra štadióna už v mnohých smeroch nevyhovuje potrebám súčasnej doby a neposkytuje vyhovujúce zázemie. Limitujúce sú v súčasnosti najmä: nevyhovujúci počet a stav parkovacích miest pre športovcov a verejnosť, zastaralý stav tribúny pre verejnosť, absencia umelých povrchov na atletických dráhach i tréningového futbalového ihriska.

***Investície do rozvoja infraštruktúry areálu počas posledných rokov***: Samospráva Fiľakova predovšetkým prostredníctvom svojej príspevkovej organizácie VPS v uplynulých rokoch investovala do rozvoja zázemia a infraštruktúry štadióna. Na tento účel využili vlastné zdroje i externé zdroje získané z dotácií SFZ, VÚC a samotných sponzorov. V uplynulom období prebehli nasledovné investície: komplexná rekonštrukcia telocvične, postupná obnova interiéru administratívnej budovy, vrátane chodieb, schodiska, zasadacej miestnosti, šatní, sociálnych zariadení, okien, vybudovanie ošetrovne, rekonštrukcia ubytovacej časti pre športovcov a trénera, modernizácia kolkárskej dráhy s vybudovaním dráh spĺňajúcich medzinárodných parametrov a výmeny okien. V exteriéri sa vybudoval digitálny zavlažovací systém na trávniku FTC, výmena striedačiek na tréningovom ihrisku, rekonštrukcia vstupného priestoru do hlavnej budovy. Sponzorom bol zakúpený defibrilátor na poskytnutie prvej pomoci všetkým športovcom a tiež aj návštevníkom športových podujatí.

***Želané investície do rozvoja infraštruktúry areálu v ďalších rokoch***: Vybudovanie sektoru hostí s rekonštrukciou schátranej budovy a vybudovaním ďalšieho vstupu do areálu. Komplexná obnova bežeckej dráhy na tartanový povrch, kompletná revitalizácia tribúny, výstavba nového parkoviska pre športovcov i hostí, zlepšiť energetickú hospodárnosť budov zateplením obvodových plášťov administratívnej budovy, telocvične a kolkárne. Rekonštrukcia a prispôsobenie nevyužívaných budov v areáli pre potreby ďalších oddielov – silový trojboj, šach a vybudovanie malej regeneračnej linky určenej pre regeneráciu športovcov oddielov i širokej verejnosti. Vybudovanie tréningového ihriska s umelým povrchom rozmerov 100x65, ktoré by slúžilo aj na odohranie majstrovských zápasov v prípade zlého počasia a tréningového procesu v zimnom období.

**ZŠ Štefana Koháriho II, Mládežnícka 7**

***Súčasné zameranie:*** futbal (trávnaté ihrisko), atletika (bežecká dráha, doskočisko, guľový sektor), hádzaná (antukové ihrisko), basketbal (asfaltové ihrisko), volejbal (betónové ihrisko), telocvičňa.

***Želaný stav:*** Väčšina športovísk v areáli školy je v zlom technickom a zanedbanom stave. Samospráva plánuje športoviská zrekonštruovať. Športový areál by mal byť v budúcnosti orientovaný predovšetkým na výchovu mládeže so zameraním na atletiku. Na tento účel budú obnovené bežecká dráha, doskočisko a priestor na vrh guľou. V areáli budú pre žiakov i verejnosť k dispozícii aj obnovené ihriská na loptové hry. Výchovný proces v oblasti športu bude zameraný na rozvoj atletických zručností žiakov ZŠ, v ktorých by mohli v budúcnosti reprezentovať mesto a kreovať nové talenty, ktoré v tejto oblasti v súčasnosti v meste absentujú.

***Investície do rozvoja infraštruktúry areálu počas posledných rokov***: V telocvični škola obnovovala osvetlenie a revitalizovala palubovku. Ostatné športoviská sú zanedbané a v dezolátnom stave, bez akýchkoľvek investícií.

***Želané investície do rozvoja infraštruktúry areálu v ďalších rokoch***: V roku 2023 samospráva Fiľakova podala projekt na komplexnú rekonštrukciu športového areálu v exteriéri budovy (okrem trávnatého ihriska). V prípade úspešnosti projektu budú komplexne obnovené atletické dráhy a tam existujúce ihriská. V prípade realizácie bude areál vyhovujúci požiadavkám samosprávy pre rôzne druhy športov – futbal, basketbal, hádzaná, volejbal a už spomínaná atletika. Obnovenú infraštruktúru budú môcť využívať žiaci školy i široká verejnosť.

**ZŠ Školská 1**

***Súčasné zameranie:*** floorball (telocvičňa), futbal (ihrisko s umelou trávou), basketbal, doskočisko a guľový sektor. Telocvičňa je využívaná na basketbal, floorball a voľnočasový šport pre verejnosť.

***Želaný stav:*** ZŠ by podľa tejto koncepcie mala byť v budúcnosti zameraná predovšetkým na loptové hry (basketbal, hádzaná, futbal, floorball). V súčasnosti v areáli nevyhovuje infraštruktúra týmto požiadavkám (zlý stav umelého trávnika i asfaltového ihriska).

***Investície do rozvoja infraštruktúry areálu počas posledných rokov***: Pred vyše 15 rokmi bolo v areáli vybudované prvé ihrisko s umelým trávnikom v meste. V telocvični bola zrealizovaná rekonštrukcia v podobe výmeny okien, osvetlenia a revitalizácie palubovky.

***Želané investície do rozvoja infraštruktúry areálu v ďalších rokoch***: Nevyhnutná bude rekonštrukcia povrchu umelej trávy a asfaltového basketbalového ihriska. Spolu s telocvičňou tak budú spĺňať podmienky na rozvoj zručností žiakov v oblasti loptových hier i pre využívanie širokou verejnosťou.

**Športový areál v mestskom parku**

***Súčasné zameranie:*** areál je využívaný celoročne. Nachádza sa tu multifunkčné ihrisko s umelým povrchom, asfaltové ihrisko pre loptové hry a tenisové kurty. V súčasnosti sú okrem multifunkčného ihriska športoviská v dezolátnom stave. Tenisové kurty sú v dlhodobom prenájme a verejnosti neprístupné. Multifunkčné ihrisko postavené v roku 2019 je ohradené a verejnosti prístupné len po uhradení poplatku. Využívané je študentmi gymnázia.

***Želaný stav:*** Športovisko chce samospráva kompletne prispôsobiť na využívanie pre širokú verejnosť – mládež, študentov i pre dospelých. Na tento účel chce zrekonštruovať zastaralé ihriská sprístupniť multifunkčné ihrisko s umelým povrchom pre verejnosť. Samospráva chce vyvolať rokovania s nájomcom tenisových kurtov, ktoré chce otvoriť, revitalizovať a sprístupniť pre širokú verejnosť. Vznikol by tak multifunkčný športový komplex s možnosťou využitia pre mnoho druhov športu, akými sú tenis, basketbal, volejbal, hádzaná, futbal, skateboard. V prípade priaznivého zimného počasia samospráva plánuje vytvoriť prírodnú ľadovú plochu pre verejné korčuľovanie a voľnočasový hokej pre obyvateľov mesta.

***Investície do rozvoja infraštruktúry areálu počas posledných rokov***: V uplynulých rokoch samospráva vďaka externým zdrojom vybudovala multifunkčné ihrisko s umelým povrchom určeným pre basketbal, futbal, hádzanú a tenis. Od začiatku je ihrisko ohradené a je možno ho využívať len po zaplatení prenájmu. Zároveň je prístupné pre študentov gymnázia, ktorí nemajú vlastné športovisko. Iné investície sa v uplynulých rokoch v danej časti parku nezrealizovali.

***Želané investície do rozvoja infraštruktúry areálu v ďalších rokoch***: Samospráva v roku 2023 podala žiadosť na rekonštrukciu asfaltovej plochy aj s vytvorením okolitých spevnených plôch a mobiliáru. Úspešný projekt začala realizovať na jeseň roka 2023. Po rekonštrukcii tu vznikne obnovená asfaltová plocha pre futbal, dve basketbalové ihriská, volejbal, hádzanú a v prípade vhodných podmienok v budúcnosti prírodná ľadová plocha. V rámci prác vznikne i menšie ihrisko určené pre skateboard. Taktiež bude umiestený defibrilátor pre širokú verejnosť.

**Športoviská ZŠ Lajosa Mocsáryho a ZŠ Farská lúka, 64/A a 64/B**

***Súčasné zameranie:*** floorball (telocvičňa), silový trojboj (posilňovňa), zápasenie (telocvičňa), exteriérové trávnaté ihrisko s bežeckou dráhou je v zlom technickom stave, rovnako aj antukové ihrisko. V súčasnosti patrí  telocvičňa na základnej škole spolu s telocvičňou na štadióne k najviac prenajímaným telocvičniam širokou verejnosťou na území mesta.

***Želaný stav:*** ZŠ S VJS je aj v súčasnosti zameraná na floorball, čo by malo byť podľa tejto koncepcie zachované aj v budúcnosti. Žiakov zo ZŠ Lajosa Mocsáryho, ktorí sú zväčša zo sociálne slabého prostredia, chceme v budúcnosti viesť vo väčšej miere k zápaseniu a silovému trojboju. Je potrebné podniknúť kroky k zvýšeniu poplatkov za prenájom telocvične verejnosťou. Pre odbremenenie vyťaženosti infraštruktúry ZŠ je v budúcnosti želateľné presunutie činnosti silového trojboja a kulturistiky do v budúcnosti zrekonštruovaných priestorov v areáli FTC, ktoré sú v súčasnosti nevyužívané. Telocvičňa nespĺňa parametre na konanie majstrovských florbalových zápasov I. ligy žien, preto majstrovské zápasy hrajú v Detve. V budúcnosti je preto želateľné vybudovanie novej multifunkčnej haly na území mesta.

***Investície do rozvoja infraštruktúry areálu počas posledných rokov***: Komplexná rekonštrukcia palubovky v telocvični, rekonštrukcia spŕch a sociálnych zariadení, komplexná rekonštrukcia strechy telocvične. Do exteriérových športovísk investované v posledných mnohých rokoch nebolo.

***Želané investície do rozvoja infraštruktúry areálu v ďalších rokoch***: Na podporu rozrastajúceho sa úspešného florbalového oddielu FTC bude v budúcnosti potrebné vybudovanie novej multifunkčnej športovej haly spĺňajúcej parametre na konanie majstrovských zápasov vo floorballe na území mesta. Tento zámer bude zrealizovateľný jedine v prípade získania externých zdrojov z fondov, napríklad z Fondu na podporu športu , z dotačného systému BBSK. Telocvičňa na Farskej lúke ostane naďalej vhodná na bežný vyučovací proces pre obe ZŠ v areáli, tiež na prenájom pre širokú verejnosť. Do budúcna by bolo želateľné aj zrekonštruovať zanedbané vonkajšie športoviská kvôli rozšíreniu možností vyučovania aj v exteriéri počas teplých mesiacov.

#### SWOT ANALÝZA

Neoddeliteľnou súčasťou tohto dokumentu je SWOT analýza, ktorá poukazuje na silné a slabé stránky v oblasti športu, možnosti a príležitosti na jeho rozvoj, ale zároveň poukazuje aj na ohrozenia v danej oblasti.

|  |  |
| --- | --- |
| **Silné stránky** | **Slabé stránky** |
| - silné historické zázemie a tradícia športových a telovýchovných aktivít  - mnoho zanietených trénerov a športových nadšencov  - existujúca športová infraštruktúra - vybudované objekty  - kvalitné výsledky športových klubov  - široký výber športových odvetví  - záujem obyvateľov o športové a pohybové  aktivity  - finančná podpora športu zo strany mesta  - športové objekty v majetku mesta  - organizovanie športových a pohybových  podujatí mestom  - oceňovanie najúspešnejších športovcov mesta  **-** telesná výchova ako súčasť výchovno-vzdelávacieho procesu na školách  - existencia OZ FTC združujúca všetky registrované športové odvetvia  - športoviská v správe Verejnoprospešných služieb mesta | - investičný dlh do infraštruktúry športu a voľného času  - obmedzený prístup verejnosti na viaceré športoviská  - majetkovo nevysporiadané pozemky pod časťou športovej infraštruktúry (tréningové ihrisko na Športovej ulici)  - nevyužívanie časti budov v areáli FTC  - nepriaznivý stav mladej generácie v oblasti  zdravotnej a fyzickej zdatnosti  - znižovanie záujmu o pohybové aktivity a aktívny šport u detí a mládeže  - nemožnosť kompletne naplniť potrebné financie na podporu športu zo strany mesta, VÚC a štátu  - negatívny prístup niektorých žiakov  a rodičov k hodinám telesnej výchovy  - materiálno-technická vybavenosť škôl  v oblasti športu a telesnej výchovy, v niektorých prípadoch kritický stav vonkajších športových areálov  - málo hodín telesnej výchovy na školách |
| **Príležitosti** | **Ohrozenia** |
| - rozvoj športu, skvalitnenie prípravy i zápolenia vybudovaním multifunkčnej športovej haly  - dobudovanie cyklotrasy v meste s prepojením na kostrovú sieť cyklistických komunikácií Banskobystrického kraja.  - zvýšenie dostupnosti športovísk na území mesta pre obyvateľov  - rozvoj športu na školách a športovania mládeže s využitím novej športovej infraštruktúry  - možnosť financovania športovej infraštruktúry z fondov SR a EÚ  - vytvorenie ďalších možností na športovanie obyvateľov mesta – rekonštrukcie a sprístupnenie športovísk v parku a pri základných školách  - zlepšenie hospodárenia vďaka zníženiu energetickej náročnosti budov v areáli FTC | - závislosť financovania športu od samosprávy  - závislosť rekonštrukcií a investícií do infraštruktúry z externých zdrojov (výziev)  - pokračovanie tendencie ku sedavému  spôsobu života  - nedostatočné financovanie športu zo strany štátu a jednotlivých zväzov  - zhoršujúci sa zdravotný stav detí  a mládeže  - zvýšený počet závislých |

#### ZÁVER

Mesto Fiľakovo si uvedomuje význam rozvoja a podpory telovýchovy a športu ako prostriedku rozvoja osobnosti a upevňovania zdravia najmä v súčasnosti, v dobe rozvoja informačných a telekomunikačných technológií a nezdravého sedavého spôsobu života mládeže i dospelých. Preto si dalo za cieľ zmapovať aktuálny stav v oblasti športu a nájsť možnosti na jeho ďalší rozvoj a zefektívnenie. Rozvoj športu je pre naše mesto jednou z priorít. Samospráva bude mať záujem na tom, aby sa v športovom živote mesta zachovali doterajšie pozitívne prvky a zaviedli nové, modernejšie. Máme záujem pomáhať najmä mládeži, ale nezabúdame ani na ostatné vekové kategórie. Cieľom OZ FTC je dosiahnuť vyváženejšie zastúpenie mužov a žien v športe. Opatrenia by mali byť predovšetkým zamerané na miestnu úroveň, aby sa zabezpečil ich dlhodobý vplyv. Hlavnými cieľmi budú: rozdelenie jednotlivých športových odvetví do rôznych zvolených lokalít na území mesta (školy, park, štadión FTC), rekonštrukcia a rozšírenie športovej infraštruktúry a jej lepšie sprístupnenie pre verejnosť. Taktiež poukázať na nevhodnosť financovania FTC prostredníctvom dotačného systému mesta Fiľakovo. Potreba transformácie na príspevkovú organizáciu.

Koncepcia je otvorený materiál, ktorý je možné a potrebné dopĺňať a aktualizovať podľa potrieb, aktuálneho stavu a finančných možností mesta a FTC. Sú vítané námety na rozvoj a skvalitnenie tohto koncepčného materiálu. Koncepcia bude zároveň zverejnená na webovej stránke mesta Fiľakovo.